Die Cocke-Younger-Kasami (CYK) algoritme (alternatiewelik CKY genoem) bepaal of 'n string deur 'n gegewe konteksvrye grammatika genereer kan word en indien wel hoe dit gegenereer kan word. Dit staan bekend as sintaksontleding van die string. Die algoritme is 'n voorbeeld van dinamiese programmering. Die standaard weergawe van CYK herken tale gedefinieer deur konteksvrye grammatikas in Chomsky-normaal-vorm (CNF). Aangesien enige konteksvrye grammatika sonder veel moeite in CNF omskep kan word, kan CYK gebruik word om enige konteksvrye grammatika taal te herken. Dit is ook moontlik om die CYK algoritme uit te brei om sommige konteksvrye grammatikas te hanteer wat nie in CNF geskryf is nie; dit kan gedoen word om verrigting te verbeter maar met die nadeel dat dit die algoritme moeiliker maak om te verstaan. Die slegste asimptotiesetyd kompleksiteit van CYK is Θ(n3), waar n die lengte van die ontlede string is. Dit bring mee dat dit een van die mees effektiewe (in daardie terme) algoritmes vir herkenning van enige konteksvrye grammatika is. Daar is egter ander algoritmes wat beter verrigting sal verskaf vir sekere konteksvrye tale.